**Juha Perälä** (s. 13. huhtikuuta 1982 Juupajoki) on suomalainen radiojuontaja. Hän on tullut tunnetuksi Radio Suomipopin *Aamulypsy*-ohjelmasta, jota hän teki yhdessä Jaajo Linnonmaan, Anni Hautalan ja Juha Vuorisen kanssa. Perälä tunnetaan penkkiurheilu- ja vedonlyöntiharrastuksistaan, joista hän myös keskustelee paljon radiossa. Hänen radiojuonnoissa käyttämänsä huumori koostuu pääosin nopeista ja nokkelista puujalkavitseistä. 

Perälä teki syyskuusta 2009 huhtikuuhun 2012 Metro FM:n keskipäivälähetystä, mutta oli mukana myös Aamulypsyssä joulukuuhun 2011 eli ohjelman päättymiseen asti. Vuonna 2012 hän juonsi kesäkuusta marraskuuhun Iskelmän *Aamuklubia* yhdessä Anna-Mari Raaskan kanssa. 7. tammikuuta 2013 hän siirtyi takaisin Radio SuomiPOPin juontajaksi, kun Aamulypsy teki paluun. Perälä juonsi viimeisen lähetyksensä Aamulypsyssä 25. tammikuuta 2019. 11. syyskuuta 2020 hän palasi Radio SuomiPOPin juontajaksi ja aloittaa siellä uuden oman ohjelman nimeltään *Perälän asiakaspalvelu*.

Marraskuussa 2016 Julkisen sanan neuvosto JSN antoi Radio Suomipopille vakavan huomautuksen, koska Perälä ja hänen juontajaparinsa Juha Vuorinen soittivat Aamulypsyssä uutissähkeen taustalla Mikki Hiiri merihädässä -laulua, samalla kun uutinen kertoi Välimereltä pelastetuista venepakolaisista. JSN:n mukaan toiminta loukkasi Eurooppaan pyrkijöiden ihmisarvoa. Ohjelmapäällikkö Paula Niska-Vuorinen myönsi tapahtuneen ylilyönniksi, mutta muistutti samalla, että on ristiriitaista, kuinka Radio Suomipop on sitoutunut journalistin ohjeisiin, vaikka kanava ja suurin osa sen työntekijöistä ovat viihteen tekijöitä.

Perälä on ollut vuodesta 2018 lähtien kihloissa laulaja Noora Alhon kanssa.

Perälä toimii myös televisiojuontajana. Hän juontaa elokuussa 2020 Fox-tv-kanavalla alkanutta tietokilpailua *Melkein MENSA*.

Joulukuussa 2023 Perälä ilmoitti muuttavansa Hollywoodiin tavoitteenaan näyttelijän ura siellä. Hän jatkaa kuitenkin myös juontotöitään Yhdysvalloista käsin.

Palkinnot
---------

*Aamulypsy*-radio-ohjelma palkittiin *vuoden radio-ohjelmaksi* Radio Gaalassa 2011, 2013, 2014, 2015, 2017 ja 2018

Lähteet
-------

1. ↑  Metsälä, Mira: Maalaispoika Perälä naurattaa aamuisin.  *Aamulehti*, 5.6.2016, s. B13.
2. 1 2 3  Jaajo Linnonmaa ja Aamulypsy palaavat Radio Suomipopille! (Arkistoitu – Internet Archive)
3. ↑  SBS Media *news.cision.com*. Viitattu 11.04.2013.
4. ↑  Wilma Ruohisto: Suomen suosituin radiotiimi on nyt historiaa! Näihin sanoihin Juha Perälän viimeinen lähetys loppui: Jaajo Linnonmaa puhkesi lohduttomaan itkuun *Ilta-Sanomat*.  25.1.2019. Viitattu 25.1.2019.
5. ↑  Juha Perälän saunavideo sisälsi yllätyksen – palaa Suomipopille *www.iltalehti.fi*. Viitattu 8.9.2020.
6. ↑  JSN:ltä vakava huomautus Radio Suomipopille – Aamulypsy-ohjelmassa soitettiin Mikki Hiiri merihädässä -laulua venepakolaisista kertovan uutisen yhteydessä *HS.fi*. Viitattu 17.11.2016.
7. ↑  Ensimmäinen yhteishaastattelu! Näin suosikkijuontaja Juha Perälä, 37, ja Noora, 23, rakastuivat: Kaikki alkoi sattumasta lentokentällä *www.iltalehti.fi*. Viitattu 7.9.2019.
8. ↑  Alina Koskela: Suosikkijuontaja Juha Perälä jätti Aamulypsyn ja vetäytyi julkisuudesta – nyt hän tekee näyttävän paluun uutuusohjelmassa *Ilta-Sanomat*.  10.6.2020. Viitattu 15.12.2023.
9. ↑  Juha Perälä muuttaa Hollywoodiin *www.iltalehti.fi*. Viitattu 15.12.2023.
10. ↑  Radio Suomipopille jättipotti vuoden 2013 RadioGaalassa - Jaajo Linnonmaa jälleen paras radiojuontaja
11. ↑  Jaajo Linnonmaa jälleen vuoden radiojuontajaksi - viides kerta toden sanoi
12. ↑  Jaajosta jälleen vuoden radiojuontaja! Katso lista kaikista Radiogaalan voittajista
13. ↑  Jaajo Linnonmaa valittiin vuoden radiojuontajaksi seitsemättä kertaa – katso täältä kaikki Radiogaalan voittajat!
14. ↑  RadioGaala 2018 - Radio Nova on Vuoden radio, radiojuontajan valtikka pysyy Suomipopin Jaajo Linnonmaalla (Arkistoitu – Internet Archive)